ประกาศกระทรวงพาณิชย์ เรื่อง หลักเกณฑ์ วิธีการ และเงื่อนไข ในการยื่นคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้น พ.ศ. 2551

ประกาศกระทรวงพาณิชย์
ประกาศกระทรวงพาณิชย์
เรื่อง หลักเกณฑ์ วิธีการ
และเงื่อนไข ในการยื่นคำขอให้พิจารณากำหนด
มาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๑
 

อาศัยอำนาจตามความในมาตรา
๔ และมาตรา ๑๓ วรรคสอง
แห่งพระราชบัญญัติมาตรการปกป้องจากการนำเข้าสินค้าที่เพิ่มขึ้น พ.ศ. ๒๕๕๐
รัฐมนตรีว่าการกระทรวงพาณิชย์ออกประกาศกำหนดหลักเกณฑ์ วิธีการ
และเงื่อนไขในการยื่นคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้นไว้
ดังต่อไปนี้

ข้อ ๑
ประกาศนี้เรียกว่า ประกาศกระทรวงพาณิชย์ เรื่อง หลักเกณฑ์ วิธีการ และเงื่อนไขในการยื่นคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๑

ข้อ ๒[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
การยื่นคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้นตามมาตรา
๑๓ วรรคสอง ให้ใช้แบบคำขอท้ายประกาศนี้

ข้อ ๔
ผู้มีสิทธิยื่นคำขอให้พิจารณากำหนดมาตรการปกป้องต้องเป็นผู้ผลิตสินค้าชนิดเดียวกันหรือสินค้าที่แข่งขันโดยตรงกับสินค้าที่ขอให้พิจารณา
และมีผลผลิตหรือได้รับการสนับสนุนจากผู้ผลิตสินค้าชนิดเดียวกันรายอื่นที่มีผลผลิตภายในประเทศรวมกันไม่น้อยกว่าหนึ่งในสี่ของปริมาณการผลิตสินค้าชนิดเดียวกันทั้งหมดในประเทศ

ข้อ ๕
คำขอให้พิจารณากำหนดมาตรการปกป้อง
จะต้องแสดงรายละเอียดตามที่ระบุไว้ในแบบคำขอตามข้อ ๓
และข้อมูลที่แสดงให้เห็นว่ามีการนำเข้าสินค้าที่เพิ่มขึ้นและก่อให้เกิดความเสียหายแก่อุตสาหกรรมภายในของสินค้าที่ขอให้พิจารณา
พร้อมหลักฐานและเอกสารที่เกี่ยวข้องโดยครบถ้วนสมบูรณ์

ข้อ ๖
การยื่นคำขอตามประกาศนี้ ให้ยื่นต่อกรมการค้าต่างประเทศ
โดยให้ถือว่าได้รับคำขอต่อเมื่อผู้ยื่นคำขอได้แสดงข้อมูลหลักฐานตามข้อ ๔ และข้อ ๕
โดยครบถ้วนแล้ว


ประกาศ ณ วันที่ ๑๘
เมษายน พ.ศ. ๒๕๕๑
มิ่งขวัญ แสงสุวรรณ์
รัฐมนตรีว่าการกระทรวงพาณิชย์
[เอกสารแนบท้าย]

๑. แบบคำขอท้ายประกาศกระทรวงพาณิชย์ เรื่อง
หลักเกณฑ์ วิธีการ
และเงื่อนไขในการยื่นคำขอให้พิจารณากำหนดมาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๑
๒. เอกสารผนวก ก.
รายชื่อผู้ผลิตทั้งหมดในอุตสาหกรรมภายในที่ผู้ยื่นคำขอกระทำการแทน
๓. เอกสารผนวก ข. ส่วนที่ ๑
รายชื่อผู้ผลิตบางส่วนในอุตสาหกรรมภายในที่ผู้ยื่นคำขอกระทำการแทน
๔. เอกสารผนวก ข. ส่วนที่ ๒
รายชื่อผู้ผลิตในอุตสาหกรรมภายในที่ผู้ยื่นคำขอมิได้กระทำการแทน

(ดูข้อมูลจากภาพกฎหมาย)














วิชชุตา/ผู้จัดทำ
๒๙ มิถุนายน ๒๕๕๔

















































[๑] ราชกิจจานุเบกษา
เล่ม ๑๒๕/ตอนพิเศษ ๑๐๒ ง/หน้า ๑๗/๑๘ มิถุนายน ๒๕๕๑